ประกาศกระทรวงพาณิชย์ เรื่อง หลักเกณฑ์ วีธีการ และเงื่อนไขในการเสนอหลักฐาน เอกสาร และแสดงความเห็นสนับสนุนหรือโต้แย้งคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น พ.ศ. 2551

ประกาศกระทรวงพาณิชย์

ประกาศกระทรวงพาณิชย์
เรื่อง หลักเกณฑ์ วิธีการ
และเงื่อนไขในการเสนอหลักฐาน เอกสาร และแสดงความเห็น
สนับสนุนหรือโต้แย้งคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๑

อาศัยอำนาจตามความในมาตรา
๔ และมาตรา ๑๙ แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ.
๒๕๕๐ รัฐมนตรีว่าการกระทรวงพาณิชย์ออกประกาศกำหนดหลักเกณฑ์
วิธีการและเงื่อนไขในการเสนอหลักฐาน เอกสาร
และแสดงความเห็นสนับสนุนหรือโต้แย้งคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้นไว้
ดังต่อไปนี้

ข้อ
๑  ประกาศนี้เรียกว่า ประกาศกระทรวงพาณิชย์
เรื่อง หลักเกณฑ์ วิธีการและเงื่อนไขในการเสนอหลักฐาน เอกสาร
และแสดงความเห็นสนับสนุนหรือโต้แย้งคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๑

ข้อ
๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  การเสนอหลักฐาน เอกสาร
และแสดงความเห็นสนับสนุนหรือโต้แย้งคำขอให้พิจารณากำหนดมาตรการปกป้อง
ในระหว่างการไต่สวนข้อมูลการนำเข้าสินค้าที่เพิ่มขึ้นและความเสียหาย
ให้เป็นไปตามหลักเกณฑ์ วิธีการและเงื่อนไขที่กำหนดไว้ในประกาศนี้

ข้อ
๔  ผู้นำเข้า ผู้ส่งออก
และผู้มีส่วนได้เสียอื่น ๆ ที่ประสงค์จะเสนอหลักฐาน
เอกสารและแสดงความเห็นสนับสนุนหรือโต้แย้งคำขอให้พิจารณากำหนดมาตรการปกป้อง
ให้ส่งหลักฐานเอกสารและแสดงความเห็นดังกล่าวเป็นหนังสือต่อกรมการค้าต่างประเทศ ภายใน
๑๕ วัน นับแต่วันที่ประกาศไต่สวนมีผลใช้บังคับ
การนับระยะเวลาในการส่งหลักฐาน
เอกสาร และแสดงความเห็นตามวรรคหนึ่งของผู้มีส่วนได้เสีย ซึ่งอยู่ในต่างประเทศ
ให้เริ่มนับเมื่อพ้นกำหนด ๗
วันนับแต่วันที่กรมการค้าต่างประเทศแจ้งเป็นหนังสือทางไปรษณีย์ไปยังผู้ส่งออก
ผู้แทนทางการทูตของประเทศผู้ส่งออก
ผู้แทนอย่างเป็นทางการของเขตแดนทางศุลกากรในกรณีที่ประเทศผู้ส่งออกหรือผู้เสียหายเป็นสมาชิกองค์การการค้าโลกนั้นมีดินแดนซึ่งเป็นเขตแดนทางศุลกากรแยกต่างหาก
หรือผู้มีส่วนได้เสียอื่น ๆ แล้วแต่กรณี

ข้อ
๕ 
ก่อนสรุปผลการไต่สวนให้กรมการค้าต่างประเทศจัดให้มีการรับฟังความคิดเห็นหรือจัดประชุมร่วมกันระหว่างผู้ยื่นคำขอ
ผู้นำเข้า ผู้ส่งออก และผู้มีส่วนได้เสียอื่น ๆ
หรือดำเนินการด้วยวิธีการอื่นใดตามที่เห็นสมควร
เพื่อให้ผู้มีส่วนได้เสียแสดงความเห็นต่อคำขอให้พิจารณากำหนดมาตรการปกป้อง
หรือต่อหลักฐาน เอกสาร และความเห็นของอีกฝ่ายหนึ่ง แล้วแต่กรณี
ในการจัดรับฟังความคิดเห็นหรือจัดประชุมร่วมกันระหว่างผู้มีส่วนได้เสียตามวรรคหนึ่ง
ให้ผู้มีส่วนได้เสียที่มีความประสงค์จะเข้าร่วมแสดงความคิดเห็น
แถลงด้วยวาจาและทำความเห็นเป็นหนังสือพร้อมแนบหลักฐานประกอบภายในวันที่แถลงด้วยวาจา
หากการแถลงด้วยวาจามีข้อมูลเพิ่มเติมจากหนังสือแสดงความเห็นและเอกสารหลักฐานที่แสดงไว้และผู้แถลงต้องการให้ใช้เป็นหลักฐานประกอบการพิจารณา
ให้ผู้แถลงส่งความเห็นเป็นหนังสือหรือส่งหลักฐานและเอกสารเพิ่มเติมต่อกรมการค้าต่างประเทศ
ภายใน ๓ วันทำการนับแต่วันที่แถลงด้วยวาจา

ข้อ
๖  เมื่อได้มีการเสนอ หลักฐาน เอกสาร
และความเห็นใด ๆ จากผู้มีส่วนได้เสียฝ่ายใดฝ่ายหนึ่ง
ผู้มีส่วนได้เสียอีกฝ่ายหนึ่งสามารถร้องขอต่อกรมการค้าต่างประเทศเพื่อให้เผยแพร่หรือเปิดเผยหลักฐาน
เอกสาร และความเห็นนั้นได้ เว้นแต่หลักฐาน เอกสาร และความเห็นดังกล่าวจะเป็นข้อมูลลับหรือที่ถือเป็นความลับตามมาตรา
๒๑ และสามารถแสดงความเห็นสนับสนุนหรือโต้แย้งหลักฐาน เอกสาร และความเห็นนั้นได้
ภายในระยะเวลาที่กรมการค้าต่างประเทศกำหนด

ประกาศ ณ วันที่ ๑๘
เมษายน พ.ศ. ๒๕๕๑
มิ่งขวัญ  แสงสุวรรณ์
รัฐมนตรีว่าการกระทรวงพาณิชย์

วิชชุตา/ผู้จัดทำ
๒๙ มิถุนายน ๒๕๕๔

[๑] ราชกิจจานุเบกษา
เล่ม ๑๒๕/ตอนพิเศษ ๑๐๒ ง/หน้า ๑๘/๑๘ มิถุนายน ๒๕๕๑